கேள்வி: இயிசுனா மேத்தியூ - தொழில் குறித்து விரிவாக சொல்லுங்கள்.
பதில்: கேரளாவின் கண்ணூர் மாவட்டத்தில் உள்ள அலகோட்டில் பிறந்த இயிசுனா மேத்யூ, 2011 ஆம் ஆண்டு உசா தடகளப் பள்ளியில் சேர்க்கப்பட்டார். 2015ஆம் ஆண்டு நடைபெற்ற பொதுநலவாய இளைஞர் விளையாட்டுப் போட்டிகளிலும், ஆசிய இளைஞர் தடகள வெற்றியாளர் போட்டிகளிலும் 400 மீட்டர் ஓட்டப்பந்தயத்தில் வெள்ளிப் பதக்கம் வென்றார். 2016ஆம் ஆண்டு நடைபெற்ற கோடைகால ஒலிம்பிக்கில் இந்திய மகளிர் 4 × 400 மீட்டர் தொடரோட்ட அணியில் இவர் ஒரு பகுதியாக இருந்தார். 2016 ஆசிய இளையோர் தடகள வெற்றியாளர் போட்டியில் 400 மீ மற்றும் 4 × 400 மீட்டர் தொடர் ஓட்டத்தில் இவர் வென்றார். 2018 ஆசிய இளையோர் தடகள வெற்றியாளர் போட்டியில் இவர் மூன்று பதக்கங்களை வென்றார்: 400 மீ ஓட்டத்தில் தங்கம், 4 × 400 மீ ஓட்டத்தில் வெள்ளி, மற்றும் 200 மீட்டர் ஓட்டத்தில் வெண்கலம். 2017 ஆசிய தடகள வெற்றியாளர் போட்டியில் பெண்கள் 4 × 400 மீ தொடரோட்டம் மற்றும் பெண்கள் 400 மீ ஓட்டப்பந்தயம் ஆகிய போட்டிகளில் வெண்கலத்தை வென்றார். 2019 ஆம் ஆண்டில், இவரது தொடரோட்ட அணித் தோழியும், நிகழ்வில் 400 மீ வெற்றியாளருமான நிர்மலா சியோரன், ஊக்கமருந்து பயன்படுத்தியதற்காக 15 ஆகத்து 2016 முதல் 21 நவம்பர் 2018 வரை தகுதி நீக்கம் செய்யப்பட்டார். இதன் விளைவாக, இந்தியா தோடரோட்டப் பட்டத்தை இழந்தது. மேலும் இயிசுனா மேத்யூவின் 400 மீ போட்டி வெண்கலம் வெள்ளியாக மேம்படுத்தப்பட்டது. 2019 உலக தடகள வெற்றியாளர் போட்டியில் கலப்பு 4 × 400 மீட்டர் தொடரோட்ட இறுதிப் போட்டியில் 7ஆவது இடத்தைப் பிடித்த இந்திய அணியில் இயிசுனா மேத்யூவும் இருந்தார்.